กระทรวงพาณิชย์ นำร่องสินค้าแบรนด์ไทย 38 ราย เปิดตลาดบน "แพลตฟอร์ม Meisterstrasse"
นางมัลลิกา บุญมีตระกูล มหาสุข ที่ปรึกษารัฐมนตรีว่าการกระทรวงพาณิชย์ เปิดเผยว่า กระทรวงพาณิชย์ ให้ความสำคัญกับการสร้างโอกาสทางการค้าในรูปแบบใหม่ให้แก่ผู้ประกอบการไทย โดยเฉพาะกลุ่ม Micro Smes ในภูมิภาค ตามนโยบาย Local to Global ให้ได้รับโอกาสทางการค้าผ่านแพลตฟอร์มออนไลน์ที่มีศักยภาพในระดับโลก ล่าสุด สำนักงานส่งเสริมการค้าในต่างประเทศ ณ กรุงเวียนนา สาธารณรัฐออสเตรีย รายงานว่า ได้ผลักดันสินค้าแบรนด์ไทย 38 ราย เข้าร่วมแพลตฟอร์มการค้าออนไลน์  Meisterstrasse เพื่อประกาศศักยภาพสินค้าไทยในเวทีโลก สร้างความเชื่อมั่นในศักยภาพและความพร้อมของผู้ประกอบการไทย โดย meisterstrasse.com เป็นแพลตฟอร์มออนไลน์ที่คัดสรรผู้ผลิตงานฝีมือและผลิตภัณฑ์จากท้องถิ่นที่มีความโดดเด่นจากประเทศออสเตรียและประเทศเครือข่ายในยุโรปและทั่วโลก ดำเนินการมาแล้วกว่า 20 ปี ปัจจุบันมีผู้ประกอบการในเครือข่ายมากกว่า 6,000 ราย และมีฐานลูกค้า มากกว่า 4.4 ล้านบัญชีตลาดเป้าหมายสำคัญของแพลตฟอร์ม Meisterstrasse ได้แก่ เยอรมนี ออสเตรีย สหรัฐอเมริกา สหราชอาณาจักร ฝรั่งเศส เนเธอร์แลนด์ อิตาลี และสวิตเซอร์แลนด์ นอกจากนี้ ยังได้ขยายตลาดและความร่วมมือกับประเทศญี่ปุ่น โดยไทยถือเป็นอีกหนึ่งประเทศจากภูมิภาคเอเชีย ที่ได้เข้าร่วมในแพลตฟอร์มนี้ ซึ่งจะช่วยเพิ่มโอกาสทางการค้าให้แก่ผู้ประกอบการไทยให้เป็นที่ยอมรับในระดับสากล